钦定古今图书集成/明伦汇编/宫闱典/第025卷 > 北齐
## 钦定古今图书集成/明伦汇编/宫闱典/第025卷 > 北齐

北齐定“皇帝纳后及元日中宫朝会之礼。”

按《隋书礼仪志》：“后齐皇帝纳后之礼，纳采、问名、纳征
讫，告圆丘方泽及庙，如加元服。是日皇帝临轩，命太
尉为使，司徒副之，持节诣皇后行宫，东向奉玺绶册，
以授中常侍。皇后受册于行殿，使者出，与公卿己下
皆拜。有司备迎礼，太保太尉受诏而行，主人公服迎
拜于门。使者入，升自宾阶，东面。主人升自阼阶，西面。”
礼物陈于庭，设席于两楹间，童子以玺书版升。主人
跪受，送使者拜于大门之外。有司先于昭阳殿两楹
间供帐，为同牢之具。皇后服《大严》绣衣，带绶珮，加幜。
女长御引出，升画轮四望车，女侍中负玺陪乘，卤簿
如大驾。皇帝服衮冕，出，升御座。皇后入门，大卤簿住
门外，小卤簿入，到东上，阁施步障，降车席道，以入昭
阳殿前。至席位，姆去幜，皇后先拜后起，皇帝后拜先
起。帝升自西阶，诣同牢坐，与皇后俱坐，各三饭讫，又
各酳二爵一巹。奏礼毕，皇后兴，南面立。皇帝御太极
殿，王公以下拜，皇帝兴入。明日，后展衣于昭阳殿，拜
表谢。又明日，以榛栗枣修见皇太后于昭阳殿。择日，
群官上礼。又择日谒庙，皇帝使太尉先以太牢告，而
后遍见群庙。又元日，中宫朝会陈乐，皇后袆衣乘
舆以出，于昭阳殿。坐定，内外命妇拜，皇后兴，妃主皆
跪，皇后坐，妃、主皆起，长公主一人前跪拜贺。礼毕，皇
后入室，乃移幄坐于西厢。皇后改服褕狄以出。坐定，
公主一人上寿讫就坐，御酒食、赐爵，并如外朝会。

### 文宣帝天保元年夏六月丁亥诏立王后李氏为皇后

按：《北齐书文宣帝本纪》云云。

### 孝昭帝皇建元年冬十一月丁亥立妃元氏为皇后按北齐书孝昭帝本纪云云

### 武成帝河清元年春正月景戌立妃胡氏为皇后

按：《北齐书武成帝本纪》云云。

河清四年夏四月，景子传位于皇太子，诏皇太子妃
斛律氏为皇后。

按：《北齐书武成帝本纪》云云。

### 后主武平三年八月庚寅废皇后斛律氏为庶人戊子拜右昭仪胡氏为皇后十二月辛丑废皇后胡氏为庶人

按：《北齐书后主本纪》云云。

武平四年二月乙巳拜左皇后穆氏为皇后。

按：《北齐书后主本纪》云云。